Morgan SA hokkie se nuwe president | Netwerk24
Morgan SA hokkie se nuwe president
Deur Johann de Jager 11 Februarie 2019 21:34
Deon Morgan is die nuwe president van die Suid-Afrikaanse Hokkievereniging (Saha). Hy was voorheen van Port Elizabeth maar het hom in Johannesburg gevestig.
Mike du Plessis, voormalige president van die Suid-Afrikaanse Hokkievereniging, en sy opvolger, Deon Morgan. Foto: Facebook
Die beheerliggaam se uitgestelde jaarvergadering van 2018 is die afgelope naweek by die O.R. Tambo-lughawe in Kempton Park gehou.
Die 47-jarige Morgan het voorheen op Saha se uitvoerende raad gedien.
Hy neem die leisels by Mike du Plessis, wat vir ses jaar as president gedien het.
Morgan was voor die verkiesing die enigste oorblywende kandidaat wat as president gestaan het.
Drie van die aanvanklike kandidate, John Wright, Sheila Brown en Lwandile Simelane, het hulle vooraf onttrek.
Jo Morley-Jepson, voormalige nasionale speler en keurder, is die vroue se nuwe keurderbaas.
Die nasionale vrouespan se tweede oefenkamp van die jaar by St. Stithians College het intussen die naweek begin en sal tot Vrydag duur.
Rob van Ginkel, nuwe afrigter van die nasionale vrouespan, het ’n paar nuwelinge vir die tweede oefenkamp genooi.
Quanita Bobbs/Foto: Gallo Images
Van die spelers wat nie die eerste oefenkamp kon bywoon nie, is terug in die kamp.
Nicole la Fleur, Phumi Mbande en Quanita Bobbs sal die tweede kamp volgens sahockey.co.za bywoon.
Die nasionale binnenhuise speler Amore de Wet is betrek saam met spelers soos Bianca Woods, Charné Maddocks en Stephanie Botha. Van die ander jong spelers is Donna Small, Kirsty Adams, Mia Barnard, Sandi Tabata en Saré Laubser.
Die pos as nasionale afrigter vir die mans sal binnekort geadverteer word.
* SA oefengroep: Phumi Mbande, Erin Hunter, Mia Barnard, Sandi Tabata, Amore de Wet, Izelle Verster, Mishca Ellis, Saré Laubser, Ashleigh Datnow, Kara Botes, Mmathshepo Modipane, Shindre-Lee Simmons, Bianca Woods, Kirsten Paton, Nicole la Fleur, Stephanie Baxter, Casey-Jean Botha, Kirsty Adams, Nicole Walraven, Stephanie Botha, Celia Evans, Lezaan Janse van Vuuren, Nicolene Terblanche, Sylvia van Jaarsveldt, Charné Maddocks, Lezan Jacobs, Nikki Veto, Tarryn Glasby, Courtney du Preez, Lillian du Plessis, Quanita Bobbs, Teagan Fourie, Donna Small, Lisa Deetlefs, Robyn Jonson, Toni Marks.
Meer oor: Hokkie | Proteas
Wright dalk nie beskikbaar om hokkie te lei